Graafmoord: ‘Hy was ŉ liefdevolle mens’Johan Coetzee. Foto: Verskaf Riëtte Atkins, een van Coetzee se dogters, het aan Maroela Media gesê haar pa was ŉ trotse boer wat puntenerig was met sy boerdery. “Hy het altyd gesê jy doen ŉ ding reg of jy doen dit glad nie,” het sy gesê. Coetzee het met duiwe, skape, varke en eksotiese apies geboer. Hy was bekend in die gemeenskap vir sy spog-skouduiwe. Atkins het Woensdag omstreeks 13:00 op haar pa se liggaam in die varkhok afgekom. Hy is vermoedelik met ŉ graaf vermoor, hoewel ŉ nadoodse ondersoek nog die presiese oorsaak van sy dood moet bepaal. Sy het gesê haar pa se gesig was heeltemal vergruis. Coetzee se kluis was met ŉ slypmasjien oopgesny en ŉ werker se paspoort en ŉ vuurwapen word vermis. Sy twee selfone is ook gesteel. Daar is nie geld uit die kluis gesteel soos vroeër berig is nie. Volgens Atkins het sy haar pa Woensdagoggend herhaaldelik probeer bel, maar albei sy selfone was af. “Ons het eers gedink dalk kom hy nie agter sy fone is af nie en later het ons vermoed sy selfone se batterye was dalk pap weens beurtkrag. Teen 12:00 het ek besluit ek gaan maar deurry en kyk wat aangaan.” Volgens Atkins moes die moordenaar haar pa se roetine geken het, omdat hy geweet het haar pa het elke oggend sy twee kwaai honde gaan toemaak wat deur die nag die erf gepatrolleer het. Hy het daarna waarskynlik soos gewoonlik al die diere kos gegee en is in die varkhok oorval. Van die bure het gesê hulle het omstreeks 06:00 ŉ slypmasjien op die plaas gehoor. Lt.kol. Katlego Mokgale, polisiewoordvoerder, het die voorval bevestig en gesê ŉ saak van moord word ondersoek. Geen verdagtes is al in hegtenis geneem nie.